Specialiștii de la Administrația Națională de Meteorologie (ANM) au emis, joi, o nouă alertă cod galben de fenomene severe specifice sezonului cald. Zonele afectate.
Furtunile violente, însoțite de descărcări electrice, căderi de grindină, averse torențiale și cantități importante de apă lovesc și joi, 23 mai, mai multe zone din țara noastră.
În consecință, Administrația Națională de Meteorologie (ANM) a emis o avertizare meteorologică cod galben de vreme rea. Alerta ANM este valabilă în cursul acestei zile, între orele 10:00 și 23:00.
În intervalul menționat pe site-ul ANM, în Banat, Carpații Occidentali, vestul Carpaților Meridionali, în vestul Transilvaniei și local în Maramureș vor fi perioade cu instabilitate atmosferică. Aceasta se va manifesta prin averse, descărcări electrice și izolat grindină.
În intervale scurte de timp sau prin acumulare cantitățile de apă vor fi de 20…30 l/mp și izolat de peste 40…50 l/mp. Meteorologii atrag atenția că, în funcţie de evoluţia şi intensitatea fenomenelor meteorologice, prezentul mesaj poate fi actualizat.
Iată județele în care șansele de furtuni violente sunt ridicate, joi, 23 mai: Alba, Arad, Bihor, Cluj, Caraș-Severin, Gorj, Hunedoara, Mehedinți, Maramureș, Sibiu, Sălaj, Timiș și Vâlcea.
Conform prognozei pe o lună emisă recent de Administrația Națională de Meteorologie, vremea instabilă va dura cel puțin până la finalul acestei săptămâni. Ploile vin la ”pachet” cu temperaturi ridicate.
”Temperatura medie a aerului se va situa peste mediile multianuale în jumătatea de nord a teritoriului. În rest, regimul termic va fi ușor sub cel normal pentru această perioadă. Cantitățile de precipitații vor fi excedentare în regiunile vestice și sud-vestice și deficitare în rest”, spun cei de la ANM.
Chiar dacă nu se află sub incidența vreunei alerte, Capitala s-ar putea confrunta, joi, cu fenomene de instabilitate. În București, cerul va avea înnorări și vor fi averse slabe, iar vântul va sufla slab și moderat. Temperatura maximă va fi de 22…24 de grade, se arată în prognoza specială a ANM.